
A komikum megjelenési módozatai és a szimbólumok szerepe Semptei Névtelen Az Béla királyrul való és Bankó leányárul széphistória című művében

A dolgozat részletesen elemzi a Semptei Névtelen Az Béla királyrul való és Bankó leányárul széphistória című művében a komikum különböző megjelenési formáit, az ezzel kapcsolatban felmerülő nemváltás problematikáját, illetve mindezek viszonylatában a műben megjelenő szimbólumok szerepét.
Először azt a történelmi kort ismerteti a dolgozat, amelyben a mű helyet foglal, felhasználva Toldy Ferenc felosztását, illetve tisztázza a széphistória műfaját. Foglalkozik a középkori orális költészet és a széphistóriák közötti kapcsolattal, illetve a művet tartalmazó Széll Farkas-kódexszel. Részletesen ismerteti a női szerep megjelenését a műben, illetve általánosan a széphistóriákban, továbbá a szakirodalom alapján összefoglalja a hasonló témájú Moksa és Az öreg Dancia király című széphistóriákkal felismerhető hasonlóságokat és különbségeket.
A TDK-dolgozat fő témája a komikum megjelenése, elsősorban Henri Bergson A nevetés, tanulmány a komikum jelentéséről és négy lélektani értekezés című könyve alapján, illetve Vladimir Propp A mese morfológiája, valamint On the Comic and Laughter című művei, valamint Jung Károlynak a műről szóló tanulmányai felhasználásával. Propp kategóriarendszerét érvényesítve vizsgálja a komikum megjelenési formáit és működésmódját. A szakirodalom eredményeinek felhasználásával kitéra nevetés szerepére a Manduka leányzó című széphistóriában.
A befejező rész a széphistóriában megjelenő szimbólumokkal és a számok jelentőségével foglalkozik, felhasználva a Szimbólumlexikon, a Szimbólumtár, a Jelképtár és más mitológiai, bibliai szimbólumokkal, illetve a számmisztika jelentőségével foglalkozó szakirodalom eredményeit.



